A Tanács együttes fellépése

(1996. november 29.)

az Európai Unióról szóló Szerződés K.3. cikke alapján a tiltott kábítószer-kereskedelem elleni küzdelem terén a tagállamok jobb együttműködésének előmozdítása érdekében a kábítószerek kémiai jellemzésére szolgáló információk kölcsönös cseréjéről

(96/699/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel Írország kezdeményezésére,

emlékeztetve a kábítószerekről szóló, a madridi Európai Tanács 1995. december 15–16-i ülésén jóváhagyott szakértői jelentésre, és annak a kábítószerek kémiai jellemzésére vonatkozó cselekvési javaslatára;

szem előtt tartva az 1996. július 30-i dublini szeminárium következtetéseit a kábítószerek kémiai jellemzéséről, amelyek kiterjednek a lefoglalt kábítószerminta legtöbb alkotóelemének mennyiségi és minőségi meghatározására;

mivel a tagállamok közös érdeke, hogy megállapítsák a tiltott kábítószer-termesztés és -előállítás alakulását, és feltérképezzék az ellenőrzött kábítószerek ellátási útvonalait;

mivel ugyancsak közös érdek, hogy bűnüldözési célokból tökéletesítsék a tiltott kábítószer-kereskedelem forrásaira és útvonalaira vonatkozó információt és a bűnüldözési operatív információt;

mivel közös érdek továbbá, hogy a kábítószerek lefoglalására a lehető legtöbb tárgyi bizonyíték álljon a tagállamok igazságügyi hatóságainak rendelkezésére;

figyelembe véve, hogy a tagállamok igazságügyi laboratóriumai szakmai jártasságot, szaktudást és szakismereteket szereztek a kábítószerek kémiai jellemzése terén, ami jelentős előnnyel jár az egyes tagállamok bűnüldözési szolgálatai számára a tiltott kábítószer-termesztés és -kereskedelem elleni küzdelemben;

figyelembe véve, hogy ezeknek az információknak a megosztása jelentősen hozzájárulna az Európai Unió erőfeszítéseihez a tiltott kábítószer-termesztés és -kereskedelem felszámolása terén;

figyelembe véve, hogy az Europol Kábítószeregysége különleges jártasságra tett szert a lefoglalt kábítószerek jellemzése terén;

mivel az ebben az együttes fellépésben előirányzott információmegosztásnak nem célja, hogy a kábítószerek kémiai jellemzésére vonatkozó kétoldalú vagy többoldalú megállapodások helyébe lépjen vagy azokat módosítsa, és új struktúrák létrehozását sem írja elő a Tanácson belül;

elismerve a tagállamok igazságügyi laboratóriumai közötti fokozott együttműködés előnyeit,

ELFOGADTA EZT AZ EGYÜTTES FELLÉPÉST:

1. cikk

Ennek az együttes fellépésnek az a célja, hogy a kábítószer-jellemzés eredményeinek továbbítása és terjesztése érdekében egységesebb mechanizmust hozzon létre a tagállamokban. Előirányozza a kokain, a heroin, az LSD, az amfetaminok és MDA, MDMA és MDEA extasy típusú származékaik, valamint a tagállamok által megfelelőnek vélt más kábítószerek vagy pszichotróp anyagok kémiai jellemzésére szolgáló információk cseréjét.

2. cikk

Az Europol Kábítószeregység az a hatóság, amelyhez a kémiai jellemzésre szolgáló, a tagállamokból származó információkat továbbítani kell.

3. cikk

Az információk továbbítása az Europol Kábítószeregységhez a következő formában történik:

i. tabletta formájú kábítószerek elemzése esetén:

a) a minta fizikai jellemzői – mérete, súlya, színe;

b) külső megjelenés és jelzések – típus, és a logó elhelyezése;

c) a mintában talált fő kábítószer típusa és mennyisége;

d) az elemzés során felfedezett összes egyéb alkotóelem típusa és mennyisége;

e) a minta ábrája;

f) az ügy nyilvántartási (azonosító) száma;

ii. nem tabletta formájú kábítószerek elemzése esetén:

a) a mintában talált fő kábítószer típusa és mennyisége;

b) az elemzés során felfedezett összes egyéb alkotóelem típusa és mennyisége;

c) az ügy nyilvántartási (azonosító) száma;

4. cikk

Az Europol Kábítószeregység valamennyi tagállamnak továbbítja a 3. cikk alapján szolgáltatott információkat.

5. cikk

Ez az együttes fellépés elfogadásának napján lép hatályba.

6. cikk

Ezt az együttes fellépést a Hivatalos Lapban ki kell hirdetni.

Kelt Brüsszelben, 1996. november 29-én.

a Tanács részéről

az elnök

N. Owen

--------------------------------------------------